GPSC ควัก 1.7 พันลบ. ลงทุนเพิ่ม “นวนคร” ขยายกำลังผลิตไฟฟ้า 30 MW-ไอน้ำ 5.3 ตัน/ชั่วโมง
GPSC ควักเงิน 1,724 ลบ. ขยายกำลังการผลิตไฟฟ้าใน “ผลิตไฟฟ้า นวนคร” อีกจำนวน 30MW และไอน้ำ 5.3 ตัน/ชั่วโมง เริ่มก่อสร้าง ธ.ค. 65 และคาด COD ราวเดือนมิ.ย. 67 ภายหลังดำเนินการแล้วเสร็จบริษัทผลิตไฟฟ้า นวนครจำกัด จะมีขนาดกำลังการผลิตไฟฟ้าสุทธิรวม 215 MW และขนาดกำลังการผลิตไอน้ำรวม 45.3 ตันต่อชั่วโมง
GPSC ควักเงิน 1,724 ลบ. ขยายกำลังการผลิตไฟฟ้าใน “ผลิตไฟฟ้า นวนคร” อีกจำนวน 30MW และไอน้ำ 5.3 ตัน/ชั่วโมง เริ่มก่อสร้าง ธ.ค. 65 และคาด COD ราวเดือนมิ.ย. 67 ภายหลังดำเนินการแล้วเสร็จบริษัทผลิตไฟฟ้า นวนครจำกัด จะมีขนาดกำลังการผลิตไฟฟ้าสุทธิรวม 215 MW และขนาดกำลังการผลิตไอน้ำรวม 45.3 ตันต่อชั่วโมง
5 พ.ค. 2565

นายวรวัฒน์ พิทยศิริ ประธานเจ้าหน้าที่บริหารและกรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่าบริษัทฯได้ร่วมทุนในบริษัท ผลิตไฟฟ้านวนคร จำกัด ซึ่งเป็นผู้ดำเนินงานโรงไฟฟ้าผู้ผลิตไฟฟ้ารายเล็ก (Small Power Producer: SPP) ในเขตส่งเสริมอุตสาหกรรมนวนคร ขนาดกำลังการผลิตไฟฟ้าสุทธิ 185 เมกะวัตต์ และขนาดกำลังการผลิตไอน้ำประมาณ 40 ตันต่อชั่วโมง โดยมีสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย ระยะเวลา 25 ปี จำนวน 90 เมกะวัตต์ และจำหน่ายไฟฟ้าส่วนที่เหลือและไอน้ำให้กับลูกค้าอุตสาหกรรม
โดยการลงทุนแบ่งออกเป็นสองระยะ สำหรับระยะแรกมีกำลังการผลิตไฟฟ้า 125 เมกะวัตต์ และมีกำลังการผลิตไอน้ำ 30 ตันต่อชั่วโมง ซึ่งโรงไฟฟ้าดังกล่าวได้เดินเครื่องเชิงพาณิชย์ตั้งแต่วันที่ 3 มิถุนายน 2559 และระยะที่สองมีกำลังการผลิตไฟฟ้า 60 เมกะวัตต์และมีกำลังการผลิตไอน้ำ 10 ตันต่อชั่วโมง โดยโรงไฟฟ้าดังกล่าวได้เดินเครื่องเชิงพาณิชย์ตั้งแต่ วันที่ 31 ตุลาคม 2563 โดยบริษัทฯ ถือหุ้นในสัดส่วน 30% และผู้ร่วมทุนประกอบด้วย บริษัท ผลิตไฟฟ้า ราชบุรี จำกัด และบริษัท นวนคร จำกัด (มหาชน) ถือหุ้นในสัดส่วน 40% และ 30% ตามลำดับ
นอกจากนี้บริษัทฯ ขอแจ้งให้ทราบว่า บริษัท ผลิตไฟฟ้า นวนคร จำกัด จะดำเนินการลงทุนขยายกำลังการผลิตไฟฟ้าประมาณ 30 เมกะวัตต์และไอน้ำประมาณ 5.3 ตัน ต่อชั่วโมงโดยใช้วงเงินลงทุนประมาณ 1,724 ล้านบาท ซึ่งเป็นส่วนของเงินกู้ประมาณร้อยละ 70 และส่วนของผู้ถือหุ้นประมาณร้อยละ 30 โดยโครงการขยายกำลังการผลิตดังกล่าวนี้มีแผนจะเริ่มก่อสร้างในเดือนธันวาคม 2565 คาดว่าจะแล้วเสร็จและเดินเครื่องเชิงพาณิชย์ได้ประมาณเดือนมิถุนายน 2567
ทั้งนี้ภายหลังดำเนินการแล้วเสร็จบริษัทผลิตไฟฟ้า นวนครจำกัด จะมีขนาดกำลังการผลิตไฟฟ้าสุทธิรวมประมาณ 215 เมกะวัตต์และขนาดกำลังการผลิตไอน้ำ รวมประมาณ 45.3 ตันต่อชั่วโมง สำหรับรายการดังกล่าวไม่ใช่รายการที่เกี่ยวโยงกัน และขนาดของรายการไม่เข้าข่ายที่จะต้องรายงาน สารสนเทศตามหลักเกณฑ์การได้มาหรือจำหน่ายไปซึ่งสินทรัพย์ของบริษัทจดทะเบียน แต่เป็นการรายงานเพื่อความโปร่งใสและสอดคล้องกับบริษัทที่เข้าร่วมทุน